Vilt og viltstell
Vilt og viltstell
2016-06-20
Bygging av jakttårn
Jakta er som jeg har skrevet tidligere en viktig del av viltstellet. For å lykkes med jakta er jakttårn en installasjon som gir god avkastning på investeringen i tid og penger. Med et jakttårn sitter en tørt og lunt, slik at en holder ut flere timer på post. Man kan også bevege seg litt uten at dyra avslører posteringen din. Bygger en litt i høyden blir går også mye av lukta av jegeren over dyra, eller blir svakere slik at dyra tror jegeren er lengre unna.
I jakttårnet avbildet under har det blitt vektlagt å komme opp i høyden for å få godt overblikk. Det er også vektlagt plassering som en kommer til lett i mørket og uten å bli observert av dyra. Et siste moment er fremherskende vindretning som er gunstig ved denne plasseringen.
Siden jeg ikke bor der tårnet skulle opp bygde jeg det i seksjoner hjemme. Første punkt var å få på plass et stativ selve bua kan stå på. Her er bunnramma for bua og selve tårnet satt opp. Dette ble gjort for å være sikker på at bua og tårnet passet sammen
Bunnramma ble siden med hjem slik at bua kunne ferdigstilles der. bunnramma ble som den ble pga. gjenbruk av materialer, plasseringen/areal og noen løse tanker om hvordan komme seg opp og ned på en trygg måte i mørket.
Hver vegg ble bygd som en lem som siden skrus sammen. Her er rammene for veggene på plass, og det pågår innmåling av høyde for skyteglugge.
Skyteglugge innmålt og hver lem avstivet. Gulvet kommer på plass senere pga.
Takkonstruksjon.
Her er takramma dekket med plank på tvers av bærende og shingel begynt å legges. Shingelen brettes ned på kantene og kappes til.
Veggene er ferdige og vinduet satt på plass. Skrudd sammen vinduet selv og brukt Biltema plexiglass. Det kommer til å gulne og sprekke etterhvert, men vinduet er stort sett åpent når bua er i bruk. Lagde vindu for at dyra ikke skal se umiddelbar forskjell på om bua er i bruk eller ikke. Det er stor forskjell på om en lem står åpen eller om et vindu er åpnet innover. Dyra kan finne på å lære slikt..
Her transporteres bua til lokasjonen på pickup. Taket blir et eget lass da det er litt større.
Montering av bua har begynt. Ramma er alt på plass. Frontlaster er kjekt å ha når en gjør dette.
Dette går fort! 15 minutter for å få tre vegger på plass.
Taket er en litt annen affære. Måtte forlenge frontlasteren for å få høyde på løftet.
Alt går med litt tolmodighet og kreativitet. Takkonstruksjonen med shingel på er ganske tung. Kjekt å ha smidig traktor som snur på "femøren".
Og slik ser den ferdige konstruksjonen ut i utkanten av viltåkeren. Merk at taket skygger godt foran på tårnet og at det er mørkt inne i bua. Dette er viktig for at jegeren ikke skal bli sett inne i tårnet.
Viltåkeren var i en sørgelig tilstand her. Det hadde vært kaldt og tørt i ukesvis så tilslaget var dårlig enda. Det som vokste best var gresset som ikke ble frest ned når åkeren ble laget. Gresset hadde etablert rotsystem som ga tilgang til vann.
Så gjenstår det litt innredning og en stige med rekkverk. Det blir ordnet utover sommeren. Innredningen blir en benk med skumunderlag og reinsskinn. Det blir ikke plass til gammel Ekornes stressless i dette tårnet dessverre. Neste tårn planlegges med nedfellbart Volvo bilsete.
Lagt inn av Rolf Nilsen kl. 13.56 Ingen kommentarer: Linker til dette innlegget
Send dette via e-postBlogg dette!Del på TwitterDel på FacebookDel på Pinterest
Vedlikehold av beitemark
Innmarka er yndet spiskammers og møtested for hjort og rådyr, så denne er det viktig å vedlikeholde. Etter noen år uten slått eller annen drift av markene faller næringsverdien av det som vokser på marka og trær begynner å slå seg opp. Spesielt bjørk og lønn er fæle til å slå seg opp. Etterhvert vokser innmarka igjen med skog og hjortedyra blir færre pga. vesentlig dårligere næringstilgang.
Hos meg er det en nabo ei mil unna som vil pakke graset i rundballer - og det er jo kjekt. Men i kantene av marka kommer han ikke til med sitt store utstyr for slått. Derfor vedlikeholder jeg disse med gammeltraktoren og en beitepusser.
Gammeltraktoren har pusset av et mål i kanten av marka
Beitepussere er robust redskap som ikke bare tar høyt gress og litt tuer. Kratt og småtrær opp til 5-6 cm går også rett til flis hvis en tar det litt rolig. Med gammel redskap er det viktig å tenke belastning og ta det med ro.
Denne vesle teigen var tettvokst med kratt, einer og bjørk opp til 5cm tykk i stammen før beitepusseren kom på besøk. Hvis en ser litt nærere på bildet ser en tydelig flis og restene av stammene. Ved å pusse over også de kommende årene kan en etterhvert ta fram skålharva og overflatebehandle her for å få fornyet litt. Rådyra er alt ute å beiter på den ferske veksten som begynner å slå seg opp.
Mark gjenerobret fra skogen - mekanisk.
Lagt inn av Rolf Nilsen kl. 12.49 Ingen kommentarer: Linker til dette innlegget
Send dette via e-postBlogg dette!Del på TwitterDel på FacebookDel på Pinterest
Viltåker 2016 - det spirer og gror
Det spirer og gror i viltåkeren - selv om været ikke har vært helt optimalt på nordvestlandet.
Viltåkeren ble frest opp og sådd 11. Mai. Deretter kom det en lang kald periode med 4-6 grader hvor kun ugresset vokste.
Her er et bilde av halve åkeren sett fra et jakttårn. Resten av åkeren ligger bak kanten.
Merk hvordan såbedsfresen legger jord og torv i hauger i nedoverbakke når traktoren går litt raskere (henger i giret/motoren). Disse sparket jeg utover før såing.
Innmark som er frest opp.
Her er et bilde av innmark som er frest opp med såbedsfres. Denne vesle teigen har ikke vært fornyet på sikkert 60 år, og heller ikke slått de siste 30 årene. Selv med såbedsfres blir frøsenga dårlig pga. mye organisk materiale. Tilslaget ble ikke så verst selv her - men det er veldig til visuell forskjell. Heldigvis blir jordkvaliteten bedre med mye organisk materiale innblandet i jorda.
Gammel innmark som ikke er fornyet på lenge, og heller ikke slått på 30 år.
20 mai - en uke etter såing var dette status. Ikke akkurat hurtig tilslag.. Men rådyra hadde vært nedpå alikevel.
Dårlig tilslag
Så gikk tiden, det var HV rep øvelse og litt av hvert som krevde tid, så neste avsjekk ble 5 Juni. Da hadde det vært kaldt og noe tørt lenge og jeg fryktet at spirene hadde tørket ut. Der tok jeg feil - de hadde skutt opp ganske greit om enn ikke perfekt. AA batteri som skala.
Begynner å gro i viltåkeren
17 juni var det ny status. Det har grodd godt i mellomtiden til tross for kalde netter, mye sol og usedvanlig tørre forhold til norvestlandet å være. Med litt nedbør istedenfor 14 dager tørke hadde nok åkeren kommet lenger. Vel vel - skal ikke klage på lite nedbør på nordvestlandet..
Første dagen etter at det kom regn spratt kløveren i frøblandingen opp. Nå venter jeg bare spent på å se om det blir tilslag på havren og raigraset også.
På tide å gjødsle og kalke
Jeg ser at tilslaget blir dårlig når jeg ikke får tromlet. Selv om jeg kjører over med traktoren for å skape kontakt mellom  jord og frø så er det ikke godt nok. Det er bare å jakte på en trommel.
Det blir spennende å se hvordan dyra bruker viltåkeren utover sommeren og høsten. Rådyra er veldig ivrige på å gå i viltåkeren, og hjorten er heller ikke beskjeden.
Lagt inn av Rolf Nilsen kl. 12.38 Ingen kommentarer: Linker til dette innlegget
Send dette via e-postBlogg dette!Del på TwitterDel på FacebookDel på Pinterest
Sniking på rådyr
Slo et slag over markene i helga i 21 tiden. Flotte forhold med duskregn og litt motvind. Da går det an å gå uten å støye og bli oppdaget av lukt.
På den ene marka sto det en rådyrgjeit med to kje. Jeg så de pga. bevegelsen så kamuflasjen deres fungerer godt.
Ved å bruke lav kryping og god tid kom jeg meg inn på 5-8 meters hold. Bildet er tatt med mobiltelefon fra liggende stilling på beitepusset mark. Gjeita ble ikke mistenksom før vi var tett på hverandre. Da stoppet hun opp og tittet, gikk noen skritt, før hun tittet igjen. Brukte sikkert et halvt minutt med "fram og tilbake" før hun fant ut at den greia som lå på marka med mobiltelefon foran ansiktet var akkurat litt for skummel :-)
En fin opplevelse.
Lagt inn av Rolf Nilsen kl. 11.42 Ingen kommentarer: Linker til dette innlegget
Send dette via e-postBlogg dette!Del på TwitterDel på FacebookDel på Pinterest
2015-08-04
Såbedsfres, bedfres, steinnedlegger.. Kjært barn.
Jordbruk er hardt arbeide og tidkrevende. For å lage en åker skal man pløye, plukke stein, harve, plukke stein, og harve en gang til før man kan så og tromle. I jord med mye stein blir det mye jobb.
I moderne tid har vi alternativer til denne prosessen. Man kan brakke og direkteså med en frødrill hvis man har sprøytesertifikat. Evt bruke jordfres/rotorharv etter å ha brakket for så å spre frø og tromle i en operasjon. Man kan harve overflaten og direkteså hvis torva ikke er for tjukk. Eller man kan bruke en såbedfres. Sistnevnte har jeg tittet etter en god stund, og når det kom et godt tilbud så slo jeg til.
Lefa såbedsfres - Lefa-cz.com
Såbedsfresen er en jordfreser hvor knivene roterer motsatt vei av en vanlig jordfreser. Dermed kastes jord, stein, gress, røtter o.l. opp i lufta inne i fresehuset. Bakerst i fresehuset står det et gitter. Stein og annet passer ikke gitteret men blir tvunget ned. Jorda blåser gjennom gitteret og legger seg slik oppå stein, røtter o.l. Resultatet er en overflate med jord som er klar for såing. Har jorda vært kompaktert over tid eller pga. tungt utstyr blir den luftet etter en runde med fresen. Torva legges under jorda og fungerer som næring for nye planter.
Bakerst på fresen står det en trommel som komprimerer jorda noe igjen og lager en liten struktur.
Ulempen med såbedsfresen er at den kan skade jordstrukturen samt at rotugras kan spre seg noe voldsomt når røttene hakkes opp. Min vurdering er at jordstrukturen trenger en omgang med fres etter så mange år uten drift. Rotugras får jeg gå over og fjerne i kommende sesonger sammen med høymul.
Sånn ser det ut etter en runde med LEFA såbedsfres. Et veldig bra verktøy for anlegging av viltåker på gammel innmark. Evt. hvis man også vil ha grønsaksåker etterhvert.
Lagt inn av Rolf Nilsen kl. 16.31 Ingen kommentarer: Linker til dette innlegget
Send dette via e-postBlogg dette!Del på TwitterDel på FacebookDel på Pinterest
Eldre innlegg Start
Abonner på: Innlegg (Atom)
Abboner på nye innlegg
Tidligere artikler
▼  2016 (4)
▼  jun 2016 (4)
Bygging av jakttårn
Vedlikehold av beitemark
Viltåker 2016 - det spirer og gror
Sniking på rådyr
►  2015 (11)
►  aug 2015 (3)
►  apr 2015 (1)
►  mar 2015 (2)
►  jan 2015 (5)
►  2014 (15)
►  nov 2014 (1)
►  okt 2014 (2)
►  sep 2014 (2)
►  jul 2014 (3)
►  mar 2014 (1)
►  jan 2014 (6)
►  2013 (8)
►  des 2013 (8)
Simple-mal. Drevet av Blogger.